Москвагийн амьтны хүрээлэн

Москвагийн амьтны хүрээлэн (орос. Московский зоопарк буюу Московский государственный зоологический парк) - Москва хотын төвд байдаг амьтан судлалын цэцэрлэгт хүрээлэн юм.

Тус амьтны хүрээлэн нь 1864 онд байгуулагдсан Европ дахь хамгийн эртний амьтны хүрээлэнгүүдийн нэг, Оросын Ярославль, Дон дахь Ростов, Новосибирск, Красноярск хотуудын амьтны хүрээлэнгүүдийн дараа ОХУ-ын тав дахь том амьтны хүрээлэн. Энэ амьтны хүрээлэнг жилд 3.8 сая хүн үздэг дэлхийн хамгийн их зочилдог 10 амьтны хүрээлэнгийн нэг юм.

Москвагийн амьтны хүрээлэнд 1267 зүйлийн 10531 амьтан байдаг бөгөөд Оросын тэргүүлэх толгой амьтны хүрээлэн статустай юм. 

Улсын бие даасан Москвагийн амьтны хүрээлэн нь Москва хотын Засгийн газрын Соёлын газарт харьяаладдаг байна. 

 Түүх 
1857 оны 3-р сард Амьтан судлалын магистр бөгөөд Амьтан, ургамлын дасан зохицох хорооны гишүүн (1856 онд байгуулагдсан) Анатолий Богданов "Амьтан судлалын хүрээлэн байгуулах тухай" илтгэлийг танилцуулсан байна. Улмаар 1862 онд 700 гаруй гишүүнтэй уг хороо нь амьтны хүрээлэнгийн барилгад мөнгө цуглуулж, жилийн 5 рублийн гишүүнчлэлийн хураамж авч цуглуулжээ. I Николай хааны хүү бөгөөд Эзэн хаан II Александрын дүү Их Ван Николай Николаевич дээрх хорооны хүндэт гишүүн, ивээн тэтгэгч болж байжээ. Санхүүгийн хүндрэлээс болж хувь хүмүүст үе үе газраа түрээслэж байсан ажээ.